นายกรัฐมนตรีและรัฐมนตรีว่าการกระทรวงกลาโหม ให้กำลังใจกำลังพลและชมการทำงานที่ผ่านมา
นายกรัฐมนตรี และรัฐมนตรีว่าการกระทรวงกลาโหม ให้กำลังใจกำลังพล และชมการทำงานที่ผ่านมา พร้อมระบุดูงานด้านตำรวจเอง เนื่องจากห่วงสุขภาพ พลเอก ประวิตร วงษ์สุวรรณ         พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เข้าปฏิบัติหน้าที่ที่กระทรวงกลาโหมวันแรก พร้อมกล่าวว่า ไม่มีอะไรมากเข้าบ่อยอยู่แล้ว เพราะเคยทำงานร่วมกันสมัยเป็นผู้บัญชาการเหล่าทัพ พร้อมชื่นชมการทำงาน และให้กำลังใจกำลังพลทุกคนกับการทำงานที่ผ่านมา โดยเฉพาะหัวหน้าส่วนราชการต่างๆ ที่เข้ามาประชุมวันนี้ และขอความร่วมมือในการทำงานร่วมกันต่อไป ภสยใต้กรอบอำนาจที่มีอยู่ด้วยความระมัดระวัง เพราะภารกิจยังมีอีกมากทำอย่างไรจะไม่ทำให้เกิดความไม่เข้าใจ โดยเฉพาะการสืบทอดอำนาจจากรัฐบาลที่แล้ว เพราะทุกอย่างมีกฎหมายกำกับอยู่แล้ว ทั้งนี้ได้มอบนโยบายให้ทุกคนทำหน้าที่ด้วยความตั้งใจ เสียสละ อดทน ทันยุคสมัย เพราะทุกอย่างมีผลกระทบต่อความมั่นคงทั้งสิ้น ไม่ว่าจะเป็นเทคโนโลยีและดิจิทัล         พลเอก ประยุทธ์ ยังกล่าวว่า ตอนนี้กำลังพิจารณามอบหมายหน้าที่ของกรมสอบสวนคดีพิเศษ หรือ DSI ว่าจะเข้าไปดูเรื่องอะไรบ้าง อาจจะเป็นเรื่องของการปฏิบัติงานต่างๆที่จะทำให้เกิดความชัดเจน ส่วนที่จะเข้าดูงานด้านตำรวจ เนื่องจากเป็นห่วงสุขภาพพลเอกประวิตรวงษ์สุวรรณรองนายกรัฐมนตรี ที่ผ่านมา มีความตั้งใจทำงานสูง จึงต้องขอชื่นชม ซึ่งปัจจุบันก็ยังคงทำหน้าที่อยู่โดยเฉพาะเรื่องของความมั่นคง การข่าว การแก้ปัญหาหนี้นอกระบบ        สำหรับนโยบายเร่งด่วน ของกระทรวงกลาโหม คือการขับเคลื่อนเรื่องการปฏิรูปกองทัพ ซึ่งดำเนินการอยู่แล้วจะต้องไปทบทวน เพื่อให้เหมาะสมกับสถานการณ์ และงบประมาณที่มีอยู่        ส่วนการแต่งตั้งโยกย้ายทั้งทหารและตำรวจ เป็นเรื่องที่ผู้บังคับหน่วยต้องดำเนินการตามขั้นตอนให้สิทธิเต็มที่ และตนเองจะเป็นผู้ตรวจทานเพื่อความเหมาะสมกับขีดความสามารถว่าเหมาะสมหรือไม่ ส่วนเรื่องงบประมาณของกองทัพทุกอย่างก็ต้องดำเนินการ ไปตามความเหมาะสม และความเป็นไปได้ ซึ่งที่ผ่านมาแต่ละส่วนก็ของบประมาณมาเกินอยู่แล้ว แต่ก็ต้องพิจารณาตามความจำเป็น